
Landets grunnskoler og videregående skoler

Skolenes friluftslivsdag. Bli med å feire 50 års bursdag for Friluftsloven. Første uka i september.
Forum for friluftsliv i skolen
 oppfordrer alle skoler til å arrangere skolens Friluftslivsdag med bursdagsfest for friluftsloven i Friluftslivets uke, 3. – 7. september. 

I år er det 50 år siden Friluftsloven ble vedtatt (28.06.1957), og stadfestet den eldgamle allemannsretten. Allemannsretten gir alle rett til hensynsfull ferdsel og opphold i utmark (skog og mark) uavhengig av hvem som er grunneier. En så verdifull rettighet fortjener en fest! Vi utfordrer derfor alle landets skoler til å markere Friluftslovens 50 års jubileum med en friluftslivsdag.

Se mer informasjon om utfordringen på www.friluftsrad.no klikk på ”Friluftslivsdagen” og på www.dirnat.no klikk på ”Friluftsloven 50 år”.

Hvordan markere allemannsretten og Friluftsloven 50 år? 

Allemannsretten holdes best i hevd ved at den brukes og at alle kjenner til den. Det er særlig viktig at barn og ungdom kjenner allemannsretten og kan føre tradisjoner om friluftsliv og bærekraftig bruk av naturen videre. Bruk av allemannsretten kan innebære turer av ulike slag, bær- og sopplukking, telting m.m.

Hver skole må finne sin form på Friluftslivsdagen, men vi bidrar her med ei skisse til opplegg for en dag, og tips om nettsteder og organisasjoner som kan bidra med flere tips og hjelp.

På neste side finner dere forslag til opplegg som passer for grupper opp til ca 50 elever. Hvis det er flere elever som skal ut samtidig, anbefaler vi at de enten rullerer på oppgavene eller finner hvert sitt sted for aktivitetene, og har hver sin rasteplass.

Forslag til opplegg for Friluftslivsdag med 50-års bursdag 

09.00 – 10.00 Natursti eller Bingo med spørsmål knyttet til allemannsretten

For natursti merker dere ei løype på 1- 3 km og henger opp spørsmål som elevene besvarer etter ”tippesystem”. Spørsmål til natursti kan skolen gjerne lage sjøl, - kanskje oppgave for siste årstrinn. 

Naturstien gir god anledning til fokus på temaet allemannsretten og det gir naturopplevelse og fysisk aktivitet (Husk anbefalingen om at alle barn og unge bør være fysisk aktive minst 60 minutter hver dag).
Et alternativ til natursti er allemannsrett-bingo, der elevene får bingo-kort med spørsmål om allemannsretten og skal finne andre i gruppa/klassen som kan svare på spørsmålet. ”Bingo” når en har funnet personer som kan svare på alle spørsmål ”en vannrett”, ”to loddrett” ”fullt brett” o.l.

Natursti egner seg når det passer at elevene går en sammenhengende strekning mens allemannsrett-bingo må arrangeres på et avgrensa område.

Se www.friluftsrad.no for nærmere informasjon om natursti og bingo og www.miljolare.no for tips om hvordan lage natursti.

10.00 – 11.00 Bær- og sopp-plukking

La elevene få en liten time på egenhånd eller i små grupper til å plukke bær eller sopp. September er ei flott tid for å plukke bær og sopp, og retten til dette er en del av allemannsretten. Hvis elevene plukker sopp, er det viktig at en kyndig person sjekker all sopp før den spises. Kanskje trengs det et samarbeid med nyttevekstforening eller ressursperson i nærmiljøet. Bær og sopp som plukkes kan være viktig ingrediens i matpausen.

11.00 – 13.00 Tilrigging av rasteplass og matpause

Allemannsretten omfatter også retten til opphold og rasting. I og nær skog og skogsmark er det imidlertid bålforbud i perioden 15. april til 15. september, så hvis en ønsker bål i slike områder, må det klareres med brannvesenet og grunneier. Grunneier må også kontaktes når man skal samle mange på ett sted, jfr. avsnittet om ”grunneierkontakt”. Elevene bør engasjeres i å finne fram til en fin rasteplass og tilrettelegge den slik at det blir en sosial samling for alle. Det er veldig hyggelig å lage i stand mat sammen ute, - og det behøver ikke alltid være pølsespising. Med stormkjøkken eller bål er det uante muligheter til å lage i stand supper med ingredienser for naturen eller steke pinnebrød med innbakte sjølplukka bær. Hvis elevene har plukket bær, bør de få anledning til å røre det med sukker til verdens beste syltetøy ! En bursdagskake med selvplukkede bær bør også vurderes i allemannsrettens 50-årslag. 
Etter rasten er det en viktig del av ferdselskulturen, som bør formidles til elevene, at rasteplassen forlates med minst mulig spor etter oss. Det er en selvfølge at alt søppel tas med hjem !

13.00 – 14.00 Leiker og aktiviteter

Det fins en rekke morsomme leiker og aktiviteter som kan drives ute i naturen, - noen med læringsaspekt knyttet til allemannsretten eller andre tema,  noen  bare for moro.

Vi foreslår følgende, som er nærmere beskrevet på www.friluftsrad.no :

· 50 leken

· Posisjonsspillet

· Kakkjerring

· Følg tauet

Hvorfor skolens friluftslivsdag ?

Friluftsliv er en viktig del av vår kultur, og har en sentral plass i læreplanen, - både i den generelle delen og som del av faget kroppsøving. Uteskole/friluftsliv/læring i friluft er også en viktig pedagogisk metode som kan tas i bruk i de fleste fag. En friluftslivsdag vil gi elevene minst 60 minutter med fysisk aktivitet i tråd med helseanbefalingene. Elevene vil få gode naturopplevelser, - som er en viktig forutsetning for å forstå sammenhengen mellom natur og menneske og skape miljøbevissthet. En friluftslivsdag vil gi gode sosiale relasjoner mellom elevene og mellom elev og lærer. Vi ønsker en skolens friluftslivsdag for å synliggjøre alle fordelene med friluftsliv i skolen og derved bidra til at dette blir en naturlig del av skolehverdagen gjennom hele året.

Forberedelser til dagen

Gjennomføring av Friluftslivsdagen krever noe forberedelser fra skolen med å finne egna områder og planlegge aktivitet, jf nedenfor om grunneierkontakt og tips om hvor en kan få hjelp. Vi anbefaler også at elevene forbereder seg til dagen ved å skaffe seg informasjon om allemannsretten og Friluftsloven. De eldste elevene kan finne informasjon selv på nettet, se bl.a. Direktoratet for naturforvaltnings brosjyre om allemannsretten på http://www.dirnat.no/content.ap?thisId=500003662&language=0 og generell informasjon om allemannsretten på http://www.dirnat.no/content.ap?thisId=500013064. Informasjonen bør nok tilrettelegges for de yngste.
Friluftslivsdagen og feiring av friluftsloven 50 år er også en ypperlig anledning til å invitere media. Det er en spennende mulighet til å presentere en flott dag i skolens regi, vise hvordan naturen kan brukes i læringsarbeidet og få fokus på allemannsretten. Minimusikalen ”vettene vinner” med tema allemannsretten fins fortsatt i begrensa opplag hos FRIFO (www.frifo.no)  og FL (www.friluftsrad.no ). 

Grunneierkontakt

Allemannsretten gir rett til ferdsel og opphold i utmark (ikke hager og dyrka mark o.l.), men for samlingsplass til større arrangement kreves grunneiers tillatelse, jfr. friluftslovens § 10. Vi anbefaler derfor at grunneier kontaktes for det området som planlegges brukt til rastepause. I Levende Skog, - standard for et bærekraftig norsk skogbruk, er det et krav for sertifisering at ”Skogeier skal innen rammene av rimelig næringsutnytting og privatlivets fred bidra til hensiktsmessige løsninger for anlegging av stier, skiløyper, rasteplasser o.l. og for uteområder for barnehager, skoler og skolefritidsordninger, og gi tillatelse til slike når det ikke er i strid med viktige næringsmessige eller økologiske hensyn. Dette endrer ikke rettighetsforholdene etter Friluftsloven.” Se www.levendeskog.no. 

Kommunen eller friluftsrådet vil kunne gi tips om offentlig eide friluftslivsområder og andre områder som er egnet til skolebruk.

Hjelp og tips

En rekke organisasjoner kan bidra med råd og hjelp til å arrangere skolens friluftslivsdag, - og mange steder er det ressurspersoner i nærmiljøet som kan være med å arrangere. Noen av disse er listet opp her. For å finne flere tips, se www.friluftsrad.no, klikk på ”Friluftslivsdagen”.
Friluftslivets fellesorganisasjon (FRIFO), www.frifo.no
Den Norske Turistforening (DNT) (aktivitetstips, hytter og stier) http://www.turistforeningen.no/index.php?fo_id=7
Friluftsrådenes Landsforbund (FL) ( friluftslivsområder, læring i friluft) www.friluftsrad.no
Det Norske Skogselskap  og (Lære med skogen, Gjør et spikk), http://www.skogselskapet.no/skogogskole/ www.skoleskogen.no , www.kongleposten.no
Norsk leirskoleforening (aktivitetstips)  www.leirskole.no
Norges idrettsforbund med sine særforbund har aktivitetstips på  www.idrett.no
Direktoratet for naturforvaltning, www.dirnat.no, har mer informasjon om 

allemannsretten http://www.dirnat.no/content.ap?thisId=500003662&language=0 og Friluftsloven 50 år; http://www.dirnat.no/content.ap?thisId=500028320
Vi ønsker lykke til med feiringen!
Med hilsen

Ingebrigt Stensaas e.f.
Elisabeth Sæthre
Seksjonssjef

� - Forum for friluftsliv i skolen er et samarbeidsorgan mellom utdannings-, helse- og naturforvaltningsmyndigheteene og leirskoleforeningen, friluftslivsorganisasjoner m.fl. Direktoratet for naturforvaltning er sekretariat for forumet.

